  Майя Бывальцева Удмуртиысь Кун Кенешысь депутатъёс азьвыл чакламтэ сессиязы 18-тӥ оштолэзе Артём Николаевлэсь кандидатуразэ элькун прокурорлэн интыужаз соглаштӥзы. Лушкем куара сётыса, солы дурбасьтэмзэ веразы 47-ез депутатъёс. Улосвылысь парламентарийёсты Артём Николаевен тодматӥз Россиысь Валтӥсь прокуратуралэн Приволжск федерал округъя управлениелэн кивалтӥсезлэн воштӥсез Евгений Панчук. Ужме быдэсъясь тӧрлыкен, эрикрадэз утись но чаклась ёзэсъёсын, каткылдытӥсь тӧрлыкен ӵошен быдэсъяны малпасько Артём Николаев, Удмуртиысь прокурорлэн интыужаз кандидатУдмуртиысь Кун Кенешлэн тӧроез Алексей Прасолов элькун парламент прокуратураысь ёзэсъёсын валче ужанзэ азьланяз но юнматоз шуыса оскемзэ вераз. Озьы ивортӥз, улосвыллэн тӧроез Александр Бречалов 17-тӥ оштолэзе Артём Николаевлэсь кандидатуразэ соглаштон сярысь косэтэз (указ) кинюртӥз шуыса. Удмуртилэн Кункатэзъя, прокурорез юнматонэз элькун парламент но улосвыл тӧро соглашто. Со юнматӥське кунысь Валтӥсь прокурорлэн ӵектэмезъя Россилэн азьмуртэзлэн косэтэныз. 2008-тӥ арысен Удмуртилэн прокурорез интыын ужа Сергей Панов. ВАТСАН Артём Юрьевич Николаев. Вордӥськиз Казаньын 1966-тӥ арын 4-тӥ гудырикошконэ. Йылпумъяз Казаньысь Ульянов-Ленин нимо кун университетэз «правоведение» ӧнеръя.  1983–1985 аръёсы — Казаньысь кун университетын административной-хозяйственной частьын ужась;  1983–1986 аръёсы — Казаньысь Ульянов-Ленин нимо кун университетысь студент (дышетскон дыръяз ик ужаз);  1986–1988 аръёсы — Россиысь Ожгар Кужымъёсын служба нуиз;  1988–1990 аръёсы — Казаньысь Ульянов-Ленин нимо кун университетысь студент;  1990-тӥ арын Казаньысь Ленин ёросысь прокуратураын стажёр;  1990–1991 аръёсы — Казаньысь Вахитов ёросысь прокуратураын стажёр;  1991–1993 аръёсы — Казаньысь Вахитов ёросысь прокуратураын следователь, старший следователь;  1993–1996 аръёсы — Казаньысь прокурорлэн юрттӥсез;  1996–1998 аръёсы — Казаньысь Авиастроительной ёросысь прокурорлэн воштӥсез;  1998–2000 аръёсы — Казаньысь прокурорлэн нырысетӥ воштӥсез;  2000–2005 аръёсы — Татарстанысь Зеленодольск карысь прокурор;  2017-тӥ арысен — Волга котырысь инкуазез утёнъя улосвылкуспо прокурорлэн воштӥсез (интыяськемын Казаньын). Панов Сергей Валентинович. Вордӥськиз Пермь улосвылысь Сатино черкогуртын. 1983-тӥ арын Свердловскысь юридик институтэз йылпумъяз.  1983–2003 аръёсы — Сарапулысь прокуратураын стажёр, старший следователь, прокурорлэн воштӥсез, кар прокурор, Удмуртиысь прокурорлэн нырысетӥ воштӥсез;  2003–2008 аръёсы — Томск улосвылысь прокурор;  2008-тӥ арысь 25-тӥ южтолэзьысен — Удмуртиысь прокурор. Тегъёс: Политика Ижкар Удмуртия прокуратура КунКенеш  